Ses gered ná voertuig in rivier belandFoto: SAPD, Vrystaat Vyf mans en ŉ vrou is deur verskeie polisie-eenhede gered nadat hul voertuig in ŉ rivier naby Marquard in die Vrystaat beland het. Sers. Mosili Ntsika, woordvoerder van die polisie, het gesê ŉ plaaslike boer het Woensdagaand omstreeks 21:00 hulp ontbied nadat hy ŉ Colt-bakkie in die Sandspruit-rivier opgemerk het. Beamptes van Welkom se duikeenheid en Bloemfontein en Bethlehem se honde-eenheid het reageer op die oproep. “Duikers en polisiebeamptes het met toue en vaartuie met die reddingspoging begin,” het Ntsika bygevoeg. “Die ses persone, tussen 46 en 70 jaar oud is uit die water gehaal. Hulle is almal vir verkluiming behandel en later na ŉ plaaslike hospitaal geneem.” Die bestuurder het na bewering beheer verloor oor die voertuig toe die krag van ŉ kitsvloed dit skielik van ŉ laagwaterbrug in die rivier meegesleur het. Die voertuig het gelukkig nie omgeslaan nie. Volgens Ntsika het beamptes omstreeks 23:30 met die reddingspoging begin en al ses persone is om 01:00 uit die water gehaal. Die polisie loof kapt. Conrad Fouche, ao Fanie du Plessis, ao Wilhelmis Swanepoel, ao Norman Kuhn, ao Lukas Cornellissen, ao Johan Kaalsen, konst. Mothae Tsokolebane, konst Carl Gagiano, konst Sidney Simamane en konst Kobus van Wyk. “Hierdie lede word geloof vir hul dapperheid en toewyding om die veiligheid van hierdie inwoners te verseker.”